মঙ্গলবারই কলকাতায় আসছে বৃষ্টি। শুধু কলকাতা নয়, দক্ষিণবঙ্গেও বৃষ্টিপাতের কথা জানিয়ে দিল আলিপুর আবহাওয়া দফতর। তবে এটি বর্ষার বৃষ্টি নয়। প্রাক্-বর্ষার বৃষ্টি। যাতে তাপমাত্রাও কমলেও অস্বস্তি থেকে যাবে বলেই জানিয়েছে হাওয়া অফিস। 

আবহাওয়া দফতরের বক্তব্য অনুযায়ী, মঙ্গলবার থেকে বৃষ্টির অনুকূল পরিস্থিতি তৈরি হবে। সোমবার নদীয়া, মুর্শিদাবাদ, বীরভূম এবং উত্তর ২৪ পরগণার জন্য সতর্কবার্তা ইস্যু করা হয়েছে। 

মঙ্গলবার থেকে তাপমাত্রাও কমবে। তবে অস্বস্তিকর পরিবেশ থাকবে। কারণ, বাতাসে আর্দ্রতার পরিমাণ বেশি রয়েছে। গত দু’দিন ধরে দক্ষিণ-পশ্চিমী বায়ু খুব জোরালো ছিল। তাই জলীয় বাষ্প বেশি পরিমাণে ঢুকছে। 

বিহার ও উত্তরপ্রদেশে ঘূর্ণাবর্ত রয়েছে। উত্তরপ্রদেশ থেকে গাঙ্গেয় পশ্চিমবঙ্গ পর্যন্ত নিম্নচাপরেখা অবস্থান করছে। এর ফলেই বৃষ্টির সম্ভাবনা তৈরি হয়েছে। তবে উত্তরবঙ্গের জন্য সুখবর। আগামী তিন চার দিনে উত্তরবঙ্গে বর্ষা আসছে।